Ungen (1974)

Handling

Handlingen er lagt til Kristiania på slutten av 1800-tallet.
Den unge fabrikkarbeideren Milja (Britt Langlie) havner «i uløkka» og sviktes av Julius (Bjørn Skagestad) til fordel for den fagre, men upålitelige Petrina (Kirsti Kolstad). Julius lar seg forhekse av den upålitelige jenta, som får ham til å drikke og stjele. Milja sitter snart alene tilbake med skammen – og en løsunge. Holdningene til omgivelsene gjør ikke ting bedre for henne da menneskene fra borgerstanden ser med forakt på fabrikkjentene og løsungene deres.

I fortvilelse forsøker Milja å gi bort ungen for at den skal få bedre vilkår enn dem hun selv kan klare å gi ham. Men Hønse-Lovisa klarer å overtale henne om at matrielle fordeler aldri kan oppveie ekte kjærlighet og omsorg. Lovisa er en dame som tar seg av enslige mødre og gir dermed fabrikkjenter som har «kommet i uløkka» ly og omsorg slik at de kan beholde ungene sine selv om de er født utenfor ekteskap.

Om filmen

Braaten var sterkt knyttet til Det norske teatret, derfor var naturlig nok premieren på musikalen lagt til Det Norske Teatret i 1973. Filmen er basert på denne teateroppsetningen. Musikalen er satt opp flere ganger senere ved norske scener, senest på Torshovteatret høsten 2014 til meget god anmeldelse i Aftenposten.
Teatermusikalen ble skrevet av Harald Tusberg og Egil Monn-Iversen, som regjerte norsk underholdningsliv en mannsalder, og tilrettelagt for film av Barthold Halle og Randi Weum.

Filmanmelderne

Aftenpostens anmelder gav filmen mye ros og skrev blant annet: «Det har virkelig lykkes å gi arbeidermiljøet fra Braatens bok en realistisk skildring mot en musikalsk bakgrunn og honnøren for dette må tilfalle regissøren og hovedrolleinnehaverne». Anmelderen avslutter med: «...musikken er blitt en integrert og nødvendig del av en film som lover godt for lignende forsøk i fremtiden». Arbeiderbladets Bjørn Granum var mer delt i sin analyse og skrev fordelaktig at: «...vi har med en skikkelig underholdningsfilm å gjøre». Men han antyder også at miljøskidringene i filmen er mere rosenrødt enn hos Braaten. Han skriver også at Rolv Wesenlunds karakter ikke hører hjemme i filmen og skriver i den forbindelse at: «Den fra før nokså tynnslitte realistiske rammen i filmen blir fullstendig brutt». Braaten, Lars Thomas (1995). Filmen i Norge. Norge. s. 320. ISBN 82-417-0195-0.

Miljøskildringer

Braaten hadde inngående kjennskap til miljøet han beskrev og fabrikkarbeidernes innerste tanker. Hovedpersonen, Milja, har trekk fra Oskar Braatens egen mor, som var innflytter til Sagene i Oslo og husmannsjente fra Ullensaker. Borgerskapet på den andre siden av Akerselven foraktet dem som både skammelige og løsaktige skapninger. Dette var en tid hvor fattige alenemødre ble kalt «lettsindige» og utsatt for samfunnets moralske fordømmelse.

Musikk

Egil Monn-Iversen har integrert musikken i selve historien, selv om Braatens historie er uforandret. Skillingsvisene er den musikalske tradisjonen Monn-Iversen har hentet inspirasjonen til musikken fra.

Tidligere versjoner

Ungen ble første gang satt opp på Nationaltheatret i 1913. I 1938 kom den første filmatiseringen og i 1960 kom en fjernsynsversjon av dramaet.

Trivia

Harald Heide-Steen medvirket i begge filmene. I 1938-utgaven spilte han Julius og i denne spilte han rollen som forsvarer Engebret.